Hushovd gikk i bakken
Nordmannen rittdebuterte for BMC-laget på den førte etappen i oljestaten søndag. Men i løpet av etappen fikk 34-åringen et ublidt møte med asfalten. Derfor valgte han å ta det rolig. - Etter velten begynte det å gå fort og da følte jeg meg ikke så bra. Derfor tok jeg det rolig, forteller Hushovd til TV2.no. Han forteller at det ikke er noen fare for fortsettelsen i Qatar rundt.Samtidig som Hushovd debuterte for BMC, så syklet landsmann Alexander Kristoff sitt første ritt for Katusja. Han hadde som jobb å trekke opp lagkamerat Denis Galimzjanov i spurten. Men da russeren kjørte inn i Kristoff og ødela en eike, så måtte nordmannen plutselig sykle for egne sjanser. Det endte med en 7. plass. - Da jeg så etter lagkamerater på slutten var de spredt for alle vinder, så jeg er fornøyd med plasseringen. Det er det beste jeg har gjort i Qatar noensinne, forteller Kristoff til TV 2. Mark Cavendish har vært syk i oppkjøringen til Qatar rundt, og maktet ikke å gå til topps i sitt første ritt for Team Sky. Vant gjorde istedet Tom Boonen. Det er belgierens 19. etappeseier i Qatar rundt. Boonen vant foran Hushovds lagkamerat i BMC, Adam Blythe. Supertalentet Peter Sagan tok tredjeplassen. - Jeg er veldig fornøyd med at jeg fortsatt kan slå de beste spurterne i feltet, selv om dette løpet ikke har noen stor prioritet hos meg, sa Boonen etter seieren. - Jeg ser optimistisk fram mot sesongen, for i år er jeg helt skadefri, og de problemene jeg hadde med skader i fjor er historie nå, sa belgieren.1. Tom Boonen (Omega Pharma-Quick Step) 2. Adam Blythe (BMC) 3. Peter Sagan (Liquigas) 4. Tyler Farrar (Garmin-Barracuda) 5. Daniel Oss (Liquigas)
Mens Tom Boonen tok sin 19. etappeseier i Qatar rundt, tråkket Thor Hushovd (34) rolig mot målstreken.